"65หุ้น"ทำกำไร15%
CS แชมป์เก็บหุ้นไทยมากสุด 2 หมื่นล้านบาทในรอบ 1 เดือน เอเซีย พลัสคาดต่างชาติจ้องถอย แนะรอช้อน 65 หุ้นรอขายปีหน้าทำกำไร 15% ดัชนีหุ้นไทยฝ่าด่าน 999 จุดลำบาก
17 ต.ค. 2553

CS แชมป์เก็บหุ้นไทยมากสุด 2 หมื่นล้านบาทในรอบ 1 เดือน เอเซีย พลัสคาดต่างชาติจ้องถอย แนะรอช้อน 65 หุ้นรอขายปีหน้าทำกำไร 15% ดัชนีหุ้นไทยฝ่าด่าน 999 จุดลำบาก 
“โพสต์ทูเดย์” รวบรวมสถิติการเข้ามาลงทุนในตลาดหุ้นไทยของนักลงทุนต่างประเทศ ผ่านบริษัทหลักทรัพย์ต่างประเทศ (โบรกเกอร์) ในช่วงตั้งแต่ต้นเดือน ก.ย. ถึงวันที่ 14 ต.ค. 2553 พบว่า บริษัทหลักทรัพย์ (บล.) เครดิตสวิส (ประเทศไทย) ซื้อสุทธิมากที่สุด 2.07 หมื่นล้านบาท รองลงมาคือ บล.เจ.พี.มอร์แกน (ประเทศไทย) ซื้อที่ 7,835.56 ล้านบาท ตามด้วย บล.ยูบีเอส (UBS) ซื้อสุทธิ 6,053.28 ล้านบาท และ บล.แมคควอรี่ (ประเทศไทย) ซื้อที่ 3,619.88 ล้านบาท ขณะที่ บล.ซีแอลเอสเอ (ประเทศไทย) ขายสุทธิอยู่ที่ 2,777.37 ล้านบาท 
ด้าน บล.เอเซีย พลัส (ASP) ระบุว่า ดัชนีหุ้นฝ่าด่าน 999 จุดลำบาก และแม้ว่าจะสามารถขึ้นไปแตะและทดสอบระดับ 999 จุดได้ แต่เชื่อว่าจะยืนได้ลำบาก เพราะในระดับนี้สัดส่วนราคาต่อกำไร (พี/อี) เฉลี่ยของตลาดอยู่ที่ 15 เท่า แต่แนวโน้มกำไรสุทธิต่อหุ้นของบริษัทจดทะเบียน (บจ.) ในปีหน้าจะเติบโตเพียง 14% ลดลงจากปีนี้ที่จะโต 20% ซึ่งสอดคล้องกับการเติบโตของผลิตภัณฑ์มวลรวมในประเทศ (จีดีพี) ที่ปีหน้าคาดว่าจะขยายตัว 4% ขณะที่ปีนี้เติบโต 7% 
การเข้ามาซื้อสุทธิของต่างชาติเมื่อวันที่ 14 ต.ค.ที่ผ่านมา กว่า 4,000 ล้านบาทนั้น บล.เอเซีย พลัส มองว่าน่าจะเป็นการซื้อเฮือก|สุดท้ายก่อนจะถอยครั้งใหญ่ เพราะการเข้ามาลงทุนของต่างชาติในทุกตลาดในประเทศไทยนับจากต้นปีถึงปัจจุบันได้กำไรทุกตลาดรวมกันกว่า 56% โดยได้กำไรจากตลาดตราสารหนี้ 9.2% จากเงินลงทุนในตราสารหนี้มูลค่า 2.3 แสนล้านบาท กำไรจากตลาดหุ้น 35.28% จากเงินที่เข้ามาซื้อสุทธิ 5.7 หมื่นล้านบาท และกำไรจากอัตราแลกเปลี่ยนอีก 11.49% 
สำหรับกลยุทธ์การลงทุนนั้น แนะนำให้ลงทุนในหุ้นที่มีโอกาสที่จะปรับตัวเพิ่มขึ้นในปี 2554 ในอัตราที่มากกว่า 15% ซึ่งมีหุ้นทั้งหมด 65 บริษัท
ด้านดัชนีหุ้นวันที่ 15 ต.ค.ที่ผ่านมา ยังไปไม่ถึงเป้าหมาย 1,000 จุด ระหว่างวันขึ้นสูงสุด 999.43 จุด ก่อนอ่อนมาปิดที่ 997.15 จุด เพิ่มขึ้น 3.43 จุด มูลค่าการซื้อขายปานกลาง 35,535.49 ล้านบาท ขณะที่นักลงทุนต่างชาติซื้อสุทธิเบาบางลง 978 ล้านบาท ส่วนสถาบันซื้อ 281 ล้านบาท และรายย่อยขายออก 1,245 ล้านบาท
บริษัท จี สตีล (GSTEEL) นัดประชุมผู้ถือหุ้นกู้ในวันที่ 8 พ.ย. พร้อมปรับเงื่อนไขการปรับโครงสร้างหนี้หุ้นกู้ดังกล่าว
นางเกศรา มัญชุศรี กรรมการผู้จัดการ บริษัท ตลาดอนุพันธ์ (ประเทศไทย) หรือ TFEX เปิดเผยว่า ตลาดอนุพันธ์เตรียมพร้อมสำหรับการเปิดซื้อขายบอนด์ฟิวเจอร์ส (Bond Futures) หรือสัญญาซื้อขายล่วงหน้าที่อ้างอิงกับพันธบัตรรัฐบาลในวันจันทร์ที่ 18 ต.ค.นี้ ล่าสุดตลาดอนุพันธ์ได้ร่วมมือกับสมาคมตลาดตราสารหนี้ไทย เพื่อแลกเปลี่ยนข้อมูลในการกำกับดูแลการซื้อขายและเผยแพร่ข้อมูล เพื่อประกอบการตัดสินใจซื้อขายบอนด์ฟิวเจอร์ส
“ตลาดอนุพันธ์ได้รับข้อมูลการซื้อขายของกลุ่มพันธบัตรอายุ 4-6 ปี เพื่อนำมาใช้อ้างอิงฟิวเจอร์สดังกล่าว”
สำหรับสัญญาซื้อขายล่วงหน้าอ้างอิงกับพันธบัตรรัฐบาลอายุ 5 ปี อัตราดอกเบี้ย 5% มีมูลค่าของสัญญาเท่ากับ 1 ล้านบาท โดยในวันแรกจะมีการซื้อขายบอนด์ฟิวเจอร์สที่ครบอายุในเดือน ธ.ค. 2553 และบอนด์ฟิวเจอร์สที่ครบอายุในเดือน มี.ค. 2554 เพียง 2 Series เท่านั้น